KIRJALLINEN KYSYMYS E-3221/02 esittäjä(t): Alexandros Alavanos (GUE/NGL) komissiolle. Pienviljelijöiden tupakkatuotteiden markkinoille pääsyn esteet.



Virallinen lehti nro 011 E , 15/01/2004 s. 0040 - 0042



KIRJALLINEN KYSYMYS E-3221/02 esittäjä(t): Alexandros Alavanos (GUE/NGL) komissiolle (14. marraskuuta 2002) Aihe: Pienviljelijöiden tupakkatuotteiden markkinoille pääsyn esteet Kreikan tupakanviljelijöitä kiinnostaa tuoda tuotantonsa markkinoille hienoksi leikatun, savukkeiden käärimiseen tarkoitetun tupakan muodossa perustaen kotiteollisuusyrityksiä, joissa raakatupakkaa leikataan ja mahdollisesti pakataan. Nämä tuottajat, jotka ovat erityisen ongelmallisten alueiden asukkaita, haluaisivat viljellä kastelemattomilla, karuilla pelloilla, ilman lannoitteita ja torjunta-aineita, Tsebelia- ja Mavra-lajikkeita, jotka sopivat erittäin hyvälaatuisen, hienoksi leikatun tupakan tuotantoon. Tämä tupakka voidaan tuoda markkinoille luomutupakkana tyydyttävin hinnoin, jotka takaavat viljelijöille kunnolliset tulot ilman yhteisön tukea. Kuitenkin kreikkalaiset tupakantuottajat, joiden viljelypinta-ala on pieni ja varat vähäiset, ovat törmänneet vaikeuksiin hienoksi leikatun tupakan markkinoille tuomisessa kansallisen lainsäädännön säännösten ja vaatimusten vuoksi. Ne tekevät edellä kuvatut kotitalousyritykset taloudellisesti ja toiminnallisesti mahdottomiksi, eli käytännössä kieltävät näiltä tuotteilta pääsyn markkinoille. 1. Onko tällaisen tuotteen markkinoille tuominen mahdollista, kun sitä luonnollisesti verotetaan ja se merkitään voimassa olevien yhteisön ja kansallisen lainsäädännön mukaisesti? 2. Voiko komissio yhteisymmärryksessä kreikkalaisten viranomaisten kanssa kertoa niistä toimenpiteistä ja menoista, joista tuottajan on selvittävä noudattaakseen lainsäädäntöä ja hankkiakseen tarvittavat luvat (takuut, verovarastot jne.)? 3. Aikooko komissio tutkia mahdollisuutta määritellä joustavampia menettelyjä, jotka olisivat mahdollisuuksien rajoissa niille tupakan pienviljelijöille, joilla on kiinnostusta ja halua perustaa tuotantoonsa liittyvä pieni kotiteollisuusyritys? Frits Bolkesteinin komission puolesta antama vastaus (3. tammikuuta 2003) Unionin lainsäädäntöön valmisteveron alalla komissio haluaisi tuoda esiin seuraavat seikat vastauksena parlamentin jäsenen esittämään kolmeen erityiskysymykseen: 1. Unionin lainsäädännössä säädetään tupakkatuotteiden verotuksen vähimmäistasoista. Näitä vähimmäistasoja muutettiin viimeksi neuvoston direktiivillä 2002/10/EY(1), jolla muutettiin muun muassa muun valmistetun tupakan kuin savukkeiden verojen lähentämisestä 19 päivänä lokakuuta 1992 annettua neuvoston direktiiviä 92/80/ETY(2). Tämän muutoksen mukaan savukkeiksi käärittävästä hienoksi leikatusta tupakasta kannettavan valmisteveron on 1 päivästä heinäkuuta 2004 oltava vähintään 36 prosenttia vähittäismyyntihinnasta kaikki verot mukaan luettuina tai 32 euroa kilogrammalta. Savukkeista kannettavan valmisteveron on oltava vähintään 57 prosenttia vähittäismyyntihinnasta kaikki verot mukaan luettuina ja vähintään 60 euroa tuhatta kysytyimmän hintaluokan savuketta kohti (64 euroa 1 päivästä heinäkuuta 2006). Savukkeiksi käärittävän hienoksi leikatun tupakan valmisteveron alhaisempi vähimmäismäärä johtuu siitä, että tällainen tupakka on puolivalmistuote, jota käyttävät kuluttajat käärivät itse oman tupakkansa ja joutuvat ostamaan lisätarvikkeita tätä varten. Jäsenvaltiot voivat kuitenkin vapaasti määrittää vähimmäismäärän ylittävän verotason. Kreikka on halunnut kantaa savukkeiksi käärittävästä hienoksi leikatusta tupakasta valmisteveroa 59 prosenttia vähittäismyyntihinnasta. Tämä verokanta on verrattavissa Kreikassa savukkeisiin sovellettuun yleiseen verokantaan, joka on 57,5 prosenttia kysytyimmän hintaluokan savukkeiden vähittäismyyntihinnasta. 2. Direktiivin 92/12/ETY(3) 11 artiklan mukaan valmisteveron alaiset tuotteet, joista valmisteveroa ei ole maksettu, on tuotettava verottomassa varastossa. Kreikan tupakanviljelijöiden, jotka haluavat myös aloittaa hienoksi leikatun tupakan tuotannon, on saatava lupa Kreikan viranomaisilta voidakseen ryhtyä valtuutetuiksi varastonpitäjiksi. Direktiivin 13 artiklassa säädetään vähimmäisvaatimuksista, joita kyseisten varastonpitäjien on noudatettava. Näihin kuuluu lähinnä valmisteveroa koskevan vakuuden antaminen, kirjan pitäminen tuotteiden varastoista ja liikkumisesta ja suostuminen viranomaisten suorittamaan valvontaan. Komissio ei voi laatia yksityiskohtaista selvitystä kustannuksista, joita tuottajalle aiheutuu valtuutetulle varastonpitäjälle asetettujen vaatimusten noudattamisesta. Vakuuden antamisen kustannukset eivät yleensä ole kohtuuttomat, ja niitä pitäisi tarkastella suhteessa valmisteveron maksun lykkäykseen, jonka vakuus mahdollistaa. Lisäksi jäsenvaltiot voivat hylätä tämän vaatimuksen, jos ne katsovat tämän olevan asianmukaista. Kirjan pitämiseen ei näytä liittyvän lisäkustannuksia, koska se on yleensä osa tavanomaista liiketoimintaa. Lisäksi jäsenvaltiot voivat jo määritellä ja yksinkertaistaa valmisteveron alaisten tuotteiden tuottajille asetettavia velvoitteita direktiivin sallimissa rajoissa. 3. Komissio ei ole saanut Kreikan viranomaisilta joustavimpien menettelyjen käyttöönottoa koskevaa pyyntöä. Komissio katsoo, että edellä mainitut verovelvoitteet eivät muodosta tupakan viljelijöille erityistä estettä aloittaa hienoksi leikatun tupakan tuotantoa. Yhteisön lainsäädännössä asetettujen muiden kuin verovaatimusten esimerkiksi tupakkatuotteiden merkintää koskevien vaatimusten osalta komissio toteaa, että hienoksi leikatun tupakan markkinointiin, esittämistapaan ja myyntiin sovelletaan tupakkatuotteiden valmistuksesta, esittämistavasta ja myynnistä annetun direktiivin 2001/37/EY(4) 5 artiklassa esitettyjä merkintöjä koskevia vaatimuksia ja erityisesti sen 2, 5, 6 ja 7 kohtaa. (1) Neuvoston direktiivi 2002/10/EY, annettu 12 päivänä helmikuuta 2002, direktiivien 92/79/ETY, 92/80/ETY ja 95/59/EY muuttamisesta valmistettuun tupakkaan sovellettavan valmisteveron rakenteen ja valmisteverokantojen osalta, EYVL L 46, 16.2.2002. (2) EYVL L 316, 31.10.1992. (3) Neuvoston direktiivi 92/12/ETY, annettu 25 päivänä helmikuuta 1992, valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta, EYVL L 76, 23.3.1992, sellaisena kuin se on viimeksi muutettuna direktiivillä 2000/47/EY, annettu 20 päivänä heinäkuuta 2000, **EYVL L 197, 29. heinäkuuta 2000. (4) Euroopan parlamentin ja neuvoston direktiivi 2001/37/EY, annettu 5 päivänä kesäkuuta 2001, tupakkatuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä Komission lausuma, **EYVL L 194, 18. heinäkuuta 2001.